Na temelju članka 21. stavka 4. Zakona o održivom gospodarenju otpadom (“Narodne Novine” broj 94/13 i 73/17) i članka 36. Statuta Grada Makarske («Glasnik Grada Makarske» broj 8/09, 13/09, 02/13, 08/13, 09/13-pročišćeni tekst i 21/17), Gradsko vijeće Grada Makarske, na \_\_\_\_\_ sjednici održanoj dana \_\_\_\_\_\_\_\_\_\_\_\_\_\_\_\_ 2018. godine, donosi

**O D L U K U  
o donošenju Plana gospodarenja otpadom Grada Makarske  
za razdoblje od 2017. – 2022. godine**

**Članak 1.**

Donosi se Plan gospodarenja otpadom Grada Makarske za razdoblje od 2017. – 2022. godine, Broj projekta: 78-2017/1 iz prosinca 2017., izrađivača Zeleni servis d.o.o., Split.

Plan gospodarenja otpadom Grada Makarske iz prethodnog stavka nalazi se u privitku ove Odluke i njezin je sastavni dio.

**Članak 2.**

  Ova Odluka stupa na snagu prvog dana od dana objave u Glasniku Grada Makarske.

Klasa:363-01/17-01/19

Ur.broj: 2147/01-03/3-18-41

Makarska, \_\_\_\_\_\_\_\_\_\_\_\_\_\_\_\_2018.

Predsjednik Gradskog vijeća

Marko Ožić-Bebek, dr.med.

**O b r a z l o ž e n j e**

Plan gospodarenja otpadom Grada Makarske za razdoblje od 2017.-2022. godine (dalje u tekstu: Plan) donosi se temeljem Plana gospodarenja otpadom Republike Hrvatske za razdoblje 2017. – 2022. godine (Narodne novine br. 3/17) te odredbe članka 21. stavka 4. Zakona o održivom gospodarenju otpadom (Narodne novine broj, 93/13 i 73/17) – u daljnjem tekstu Zakon, kojim je propisano da Plan gospodarenja otpadom jedinice lokalne samouprave, odnosno Grada Zagreba donosi predstavničko tijelo jedinice lokalne samouprave, odnosno Grada Zagreba.

Plan gospodarenja otpadom jedinice lokalne samouprave, odnosno Grada Zagreba donosi se za razdoblje od šest godina, a njegove izmjene i dopune po potrebi (članak 21. stavak 5. Zakona).

Sukladno odredbi članka 21. stavak 1. Zakona Plan sadrži najmanje sljedeće:

1. analizu, te ocjenu stanja i potreba u gospodarenju otpadom na području jedinice lokalne samouprave, odnosno Grada Zagreba, uključujući ostvarivanje ciljeva,

2. podatke o vrstama i količinama proizvedenog otpada, odvojeno sakupljenog otpada, odlaganju komunalnog i biorazgradivog otpada te ostvarivanju ciljeva,

3. podatke o postojećim i planiranim građevinama i uređajima za gospodarenje otpadom te statusu sanacije neusklađenih odlagališta i lokacija onečišćenih otpadom,

4. podatke o lokacijama odbačenog otpada i njihovom uklanjanju,

5. mjere potrebne za ostvarenje ciljeva smanjivanja ili sprječavanja nastanka otpada, uključujući izobrazno-informativne aktivnosti i akcije prikupljanja otpada,

6. opće mjere za gospodarenje otpadom, opasnim otpadom i posebnim kategorijama otpada,

7. mjere prikupljanja miješanog komunalnog otpada i biorazgradivog komunalnog otpada,

8. mjere odvojenog prikupljanja otpadnog papira, metala, stakla i plastike te krupnog (glomaznog) komunalnog otpada,

9. popis projekata važnih za provedbu odredbi Plana,

10. organizacijske aspekte, izvore i visinu financijskih sredstava za provedbu mjera gospodarenja otpadom,

11. rokove i nositelje izvršenja Plana.

Radi pribavljanja mišljenja, prijedloga i primjedbi javnosti nacrt Plana bio je na savjetovanju sa zainteresiranom javnošću putem mrežnih stranica Grada Makarske (www.makarska.hr) u trajanju od 30 dana, odnosno od 22. prosinca 2017. godine do 21. siječnja 2018. godine (članak 22. Zakona). Na navedeni Nacrt očitovao se jedan dionik s 13 komentara od kojih je 10 komentara odbijeno, 2 komentara primljena na znanje, a 1 komentar prihvaćen.

Sukladno odredbi članka 21. stavak 2. Zakona Grad Makarska je na prijedlog Plana ishodio prethodnu suglasnost Splitsko-dalmatinske županije, Upravnog odjela za komunalne poslove, komunalnu infrastrukturu i zaštitu okoliša klasa: 351-02/18-01/12, Ur.broj: 2181/1-10-18-4 od 23. travnja 2018.g.

Kako bi Grad Makarska, zbog kratkoće roka (20.05.2018.), mogao aplicirati na natječaj **Fonda za zaštitu okoliša i energetsku učinkovitost:** „Javni poziv **jedinicama lokalne samouprave za iskaz interesa za nabavu spremnika za odvojeno prikupljanje komunalnog otpada“**, određeno je da, sukladno odredbi članka 73. stavak 4. Zakona o lokalnoj i područnoj (regionalnoj) samoupravi (Narodne novine broj, [33/01](http://www.zakon.hr/cms.htm?id=260), [60/01](http://www.zakon.hr/cms.htm?id=261), [129/05](http://www.zakon.hr/cms.htm?id=262), [109/07](http://www.zakon.hr/cms.htm?id=263), [125/08](http://www.zakon.hr/cms.htm?id=264), [36/09](http://www.zakon.hr/cms.htm?id=265), [36/09](http://www.zakon.hr/cms.htm?id=266), [150/11](http://www.zakon.hr/cms.htm?id=267), [144/12](http://www.zakon.hr/cms.htm?id=268), [19/13](http://www.zakon.hr/cms.htm?id=285), [137/15](http://www.zakon.hr/cms.htm?id=15727), [123/17](https://www.zakon.hr/cms.htm?id=26157)), ova Oduka stupa na snagu prvog dana od dana objave u Glasniku Grada Makarske.

Slijedom navedenog, predlaže se Gradskom vijeću Grada Makarske usvajanje predložene Odluke.

Gradonačelnik

Jure Brkan, dipl.oec.