Na temelju odredbe članka 36. stavka 13. Zakona o održivom gospodarenju otpadom (Narodne novine 94/13 i 73/17) i članka 36. Statuta Grada Makarske (Glasnik Grada Makarske broj 8/09, 13/09, 2/13, 8/13, 9/13 - pročišćeni tekst i 21/17), Gradsko vijeće Grada Makarske na\_\_\_\_sjednici održanoj dana \_\_\_\_\_\_\_\_\_\_\_\_\_\_\_\_\_ 2018 godine, donosi

**ODLUKU**

**o mjerama za sprječavanje nepropisnog odbacivanja otpada**

**i mjerama za uklanjanje odbačenog otpada**

**na području Grada Makarske**

**UVODNE ODREDBE**

**Članak 1.**

Ovom Odlukom uređuje se način provedbe:

1. mjera za sprječavanje nepropisnog odbacivanja otpada i
2. mjera za uklanjanje nepropisno odbačenog otpada u okoliš što uključuje i uklanjanje naplavljenog morskog otpada,

**Članak 2.**

Nepropisno odbačenim otpadom u smislu ove Odluke smatra se:

* otpad odbačen u okoliš na lokacijama koje za to nisu predviđene,
* naplavljeni morski otpad.

**MJERE ZA SPREČAVANJE NEPROPISNOG ODBACIVANJA OTPADA**

**Članak 3.**

Mjere za sprječavanje nepropisnog odbacivanja otpada iz članka 1. točke 1. ove Odluke uključuju:

1. uspostavu sustava za zaprimanje obavijesti o nepropisno odbačenom otpadu,
2. uspostavu sustava evidentiranja lokacija odbačenog otpada,
3. provedbu redovitog godišnjeg nadzora područja Grada Makarske radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada,
4. postavljanje znakova upozorenja o zabrani odbacivanja otpada, postavljanje prepreka i druge mjere sprječavanja odbacivanja otpada,
5. izobrazno-informativne aktivnosti u vezi gospodarenja otpadom.

**Sustav za zaprimanje obavijesti o nepropisno odbačenom otpadu**

**Članak 4.**

Nepropisno odbačeni otpad građani mogu prijaviti na sljedeće načine:

* putem sustava za zaprimanje obavijesti o nepropisno odbačenom otpadu objavljenog na mrežnoj stranici Grada Makarske [www.makarska.hr](http://www.makarska.hr) i na mrežnoj stranici Makarskog komunalca d.o.o. [www.makarski-komunalac.com](http://www.makarski-komunalac.com),
* putem elektronske pošte na adrese objavljene na internet stranicama Grada Makarske,
* putem telefona na telefonske brojeve objavljene na internet stranicama Grada Makarske,
* osobno u prostorije nadležnog upravnog odjela Grada Makarske,
* putem pošte na adresu Grad Makarska, Obala kralja Tomislava 1.

**Sustav evidentiranja lokacija odbačenog otpada**

**Članak 5.**

Grad Makarska vodi Evidenciju lokacija onečišćenih otpadom na području Grada Makarske.

U Evidenciju iz stavka 1. ovog članka unose se podaci o lokacijama onečišćenih otpadom, količini otpada, izvršenim nadzorima komunalnih redara, izdanim rješenjima te ostali potrebni podaci. Evidenciju vodi i kontinuirano održava Odsjek za komunalno i prometno redarstvo Grada Makarske.

Evidencija lokacija onečišćenih otpadom na području Grada Makarske uskladiti će se s aplikacijom za evidenciju lokacija odbačenog otpada koja je sastavni dio Informacijskog sustava gospodarenja otpadom Republike Hrvatske.

**Provedba redovitog nadzora**

**Članak 6.**

Radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada, komunalni redar provodi redoviti nadzor.

Nadzor nad evidentiranim lokacijama provodi se najmanje dva puta godišnje, a na lokacijama na kojima je utvrđeno učestalo ponovljeno odbacivanje otpada, nadzor se provodi češće, u skladu s potrebama.

U provedbi nadzora komunalni redar ovlašten je zatražiti asistenciju djelatnika ministarstva nadležnog za unutarnje poslove.

O izvršenim nadzorima vodi se zapisnik koji postaje sastavni dio Evidencije iz članka 5. ove Odluke.

**Postavljanje znakova upozorenja o zabrani odbacivanja otpada**

**Članak 7.**

Postavljanje znakova upozorenja o zabrani odbacivanja otpada i postavljanje prepreka provodit će se na lokacijama na kojima je u više navrata utvrđeno nepropisno odbacivanje otpada.

Potrebu za provedbom aktivnosti iz stavka 1. ovog članka utvrđuje nadležni upravni odjel, a na prijedlog Odsjeka za komunalno i prometno redarstvo.

Radi sprječavanja odbacivanja otpada na određenoj lokaciji se mogu poduzimati i druge mjere sprječavanja odbacivanja otpada, u skladu s propisima.

**Izobrazno-informativne aktivnosti**

**Članak 8.**

Grad Makarska osigurava izobrazno-informativne aktivnosti u vezi pravilnog gospodarenja otpadom:

* objavom informacija na službenoj mrežnoj stranici Grada Makarske [www.makarska.hr](http://www.makarska.hr) i na mrežnoj stranici Makarskog komunalca d.o.o. [www.makarski-komunalac.com](http://www.makarski-komunalac.com),
* tiskanjem i dijeljenjem letaka, vodiča, brošura i sl.
* promidžbom putem sredstava javnog priopćavanja,
* podržavanjem ili provedbom akcija prikupljanja otpada,
* na druge odgovarajuće načine.

**MJERE ZA UKLANJANJE NEPROPISNO ODBAČENOG OTPADA**

**Postupanje komunalnog redara**

**Članak 9.**

Radi provedbe mjera za uklanjanje nepropisno odbačenog otpada iz članka 1. točke 2. ove Odluke, komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

**Članak 10.**

Rješenjem iz prethodnog članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada, u roku koji ne može biti duži od 6 mjeseci od dana zaprimanja rješenja.

Protiv rješenja komunalnog redara može se izjaviti žalba nadležnom upravnom tijelu Splitsko-dalmatinske županije.

**Članak 11.**

Istekom roka određenog rješenjem iz članka 10. stavak 1. ove Odluke, komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem nije izvršena, Grad Makarska osigurati će uklanjanje tog otpada putem ovlaštene osobe za gospodarenje tom vrstom otpada.

**Članak 12.**

Grad Makarska ima pravo na naknadu troška uklanjanja odbačenog otpada iz članka 11. stavka 2. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

**Članak 13.**

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 14.**

Grad Makarska dužan je podatke utvrđene rješenjem iz članka 10. stavak 1. ove Odluke mjesečno unositi u mrežnu aplikaciju sustava evidentiranja lokacija odbačenog otpada.

*Akcije prikupljanja otpada*

**Članak 15.**

Otpad odbačen u okoliš može se uklanjati putem akcija prikupljanja otpada. Radi provedbe akcije pravna odnosno fizička osoba – obrtnik dužna je ishoditi suglasnost nadležnog upravnog odjela Grada Makarske.

Nadzor nad provedbom akcije prikupljanja otpada obavlja komunalni redar.

***ZAVRŠNE ODREDBE***

**Članak 16.**

Sredstva za provedbu mjera iz ove Odluke osiguravaju se u Proračunu Grada Makarske.

**Članak 17.**

Ova Odluka stupa na snagu osmog dana od dana objave u Glasniku Grada Makarske.

Klasa:363-01/18-01/4

Ur.broj: 2147/01-03/3-18-1

Makarska, \_\_\_\_\_\_\_\_\_\_\_\_ 2018.g.

Predsjednik Gradskog vijeća

Marko Ožić-Bebek, dr.med.

**Obrazloženje**

Sukladno odredbi članka 28. stavka 1. točka 3. Zakona o održivom gospodarenju otpadom (Narodne novine 94/13 i 73/17) jedinica lokalne samouprave dužna je na svom području osigurati sprječavanje odbacivanja otpada na način suprotan tom Zakonu te uklanjanje tako odbačenog otpada.

U tom smislu Grad Makarska je predmetnom Odlukom, a sukladno članku 36. Zakona o održivom gospodarenju otpadom, propisao mjere za sprječavanje nepropisnog odbacivanja otpada i mjere za uklanjanje odbačenog otpada.

Nadzor nad provođenjem mjera za sprječavanje nepropisnog odbacivanja otpada i mjera za uklanjanje odbačenog otpada provodi služba nadležna za komunalni red Grada Makarske (komunalni redar).

Zakon o održivom gospodarenju otpadom, u provedbi mjera za sprječavanje nepropisnog odbacivanja otpada i mjera za uklanjanje odbačenog otpada, propisuje postupanje komunalnog redara.

Zakon o održivom gospodarenju otpadom, u provedbi mjera za sprječavanje nepropisnog odbacivanja otpada i mjera za uklanjanje odbačenog otpada, propisuje daljnje obveze jedinica lokalne samouprave, pa je tako jedinica lokalne samouprave dužna podatke utvrđene rješenjem komunalnog redara mjesečno unositi u mrežnu aplikaciju sustava evidentiranja lokacija odbačenog otpada.

Sredstva za provedbu mjera iz ove Odluke osiguravaju se u Proračunu Grada Makarske.

Nacrt prijedloga Odluke o mjerama za sprječavanje nepropisnog odbacivanja otpada i

mjerama za uklanjanje odbačenog otpada bio je na savjetovanju sa zainteresiranom javnošću putem mrežnih stranica Grada Makarske (www.makarska.hr) u trajanju od 10 dana odnosno od 01. ožujka 2018. godine do 11. ožujka 2018. godine. Na navedeni Nacrt nije se očitovao niti jedan dionik.

Slijedom navedenog, predlaže se Gradskom vijeću Grada Makarske usvajanje predložene Odluke.

GRADONAČELNIK

Jure Brkan, dipl.oec.