Na temelju članka 10. stavka 3. Zakona o pomorskom dobru i morskim lukama ("Narodne novine", broj 158/03, 100/04,141/06, 38/09, 23/11 i 56/16), te članka 36. Statuta Grada Makarske (Glasnik Grada Makarske broj 8/09, 13/09, 2/13, 8/13, 9/13 - pročišćeni tekst i 21/17), Gradsko vijeće Grada Makarske na \_\_\_\_ sjednici održanoj dana \_\_\_\_\_\_\_\_\_\_\_\_\_\_\_ 2018 godine, donosi

**PRAVILNIK**

**o obavljanju djelatnosti na pomorskom dobru na temelju koncesijskog odobrenja na području Grada Makarske**

**UVODNE ODREDBE**

**Članak 1.**

Pravilnikom o obavljanju djelatnosti na pomorskom dobru na temelju koncesijskog odobrenja na području Grada Makarske (u daljnjem tekstu: Pravilnik) propisuju se uvjeti korištenja pomorskog dobra, održavanja, sigurnosti i nadzor.

Pravilnik iz prethodnog stavka se odnosi na dijelove pomorskog dobra (mikrolokacije za obavljanje djelatnosti) utvrđene Planom upravljanja pomorskim dobrom na području Grada Makarske (u daljnjem tekstu: Plan).

**Članak 2.**

Pomorsko dobro je opće dobro od interesa za Republiku Hrvatsku, ima njezinu osobitu zaštitu, a upotrebljava se ili koristi pod uvjetima i na način propisan zakonom.

Pomorsko dobro čine unutarnje morske vode i teritorijalno more, njihovo dno i podzemlje, te dio kopna koji je po svojoj prirodi namijenjen općoj upotrebi ili je proglašen takvim, kao i sve što je s tim dijelom kopna trajno spojeno na površini ili ispod nje.

Pomorskim dobrom upravlja, vodi brigu o zaštiti i odgovara Republika Hrvatska neposredno ili putem jedinica područne (regionalne) samouprave, odnosno jedinica lokalne samouprave u skladu s odredbama Zakona o pomorskom dobru i morskim lukama.

Na zaštitu morske obale i mora od onečišćenja, osim onečišćenja s plovnih i plutajućih objekata, primjenjuju se propisi o vodama i propisi o zaštiti okoliša.

Građevine i drugi objekti na pomorskom dobru koji su trajno povezani s pomorskim dobrom smatraju se pripadnošću pomorskog dobra. Na pomorskom dobru ne može se stjecati pravo vlasništva ni druga stvarna prava po bilo kojoj osnovi.

**UVJETI KORIŠTENJA**

**Članak 3.**

Na pomorskom dobru na području Grada Makarske temeljem koncesijskog odobrenja, a sukladno Planu za tekuću godinu, mogu se obavljati sljedeće djelatnostina **morskoj obali, unutrašnjim morskim vodama i teritorijalnom moru RH:**

* iznajmljivanje sredstava (brodica na motorni pogon, jedrilica i brodica na vesla, skuter, sredstvo za vuču – banana, tuba, guma, skije, padobran i sl., daska za jedrenje, sandolina, padalina, pribor i oprema za ronjenje i kupanje);
* ugostiteljstvo i trgovina (kiosk, prikolica, montažni objekt do 12 m2, pripadajuća terasa objekta, štand – rukotvorine, igračke, suveniri i sl., ambulantna prodaja – škrinja, aparati za sladoled i sl.;
* komercijalno-rekreacijski sadržaji (jumping, aqua park, zabavni sadržaji, suncobrani, ležaljke, kulturne, komercijalne, zabavne i športske priredbe, snimanje komercijalnog programa, reklamiranje, slikanje, fotografiranje), štand za masažu i sl. djelatnosti.

**Članak 4.**

Koncesijsko odobrenje za obavljanje djelatnosti na pomorskom dobru na području Grada Makarske izdaje Vijeće za davanje koncesijskog odobrenja Grada Makarske (u daljnjem tekstu: Vijeće) na temelju zahtjeva. Podnositelj zahtjeva može biti svaka pravna ili fizička osoba, vlasnik obrta registrirana za obavljanje djelatnosti za koju traži koncesijsko odobrenje.

**Članak 5.**

Pravne i fizičke osobe koje obavljaju registriranu djelatnost, a kojima je pomorsko dobro dodijeljeno na korištenje temeljem izdanog koncesijskog odobrenja (u daljnjem tekstu: Nositelji koncesijskog odobrenja), dužne su na području pomorskog dobra za koje im je izdano koncesijsko odobrenje osigurati zaštitu okoliša, sanitarno-higijenske uvjete i zaštitu od onečišćenja u skladu s pozitivni pravnim propisima Republike Hrvatske te za vrijeme trajanja koncesijskog odobrenja brinuti o sigurnosti ljudi i imovine, održavati, štititi i koristiti pomorsko dobro pažnjom dobrog gospodara te ne smiju poduzimati nikakve druge radnje na istom, osim onih koje su dopuštene ovim Pravilnikom i koncesijskim odobrenjem.

**Članak 6.**

Nositelj koncesijskog odobrenja naročito je dužan održavati čistoću pomorskog dobra za koje mu je izdano koncesijsko odobrenje, uklanjati naplavine (daske, plastiku i slično) i ostale nanose, osigurati pražnjenje posuda za otpatke, pridržavati se Odluke o komunalnom redu te Odluke o javnom redu i miru Grada Makarske, pridržavati se odluka i rješenja nadležnih tijela koje provode nadzor nad pomorskim dobrom. Nositelj koncesijskog odobrenja dužan je za uslugu odvoza otpada platiti naknadu komunalnom poduzeću Makarski komunalac d.o.o.

Nositelj koncesijskog odobrenja je odgovoran za svaku štetu koja nastane uslijed obavljanja djelatnosti na pomorskom dobru, što uključuje štetu nastalu pomorskom dobru, kao predmetu koncesijskog odobrenja, štetu nastalu samom Nositelju koncesijskog odobrenja, odnosno, njegovim zaposlenicima, kao i štetu koju pretrpe treće osobe.

Nositelj koncesijskog odobrenja ne smije onemogućiti i/ili ograničiti pristup pomorskom dobru za koje mu je izdano koncesijsko odobrenje te umanjiti, ometati ili onemogućiti upotrebu i/ili korištenje susjednih dijelova pomorskog dobra prema njihovoj namjeni, a dodijeljeno pomorsko dobro dužan je čuvati i unaprjeđivati.

**Članak 7.**

Za obavljanje djelatnosti ugostiteljstva i trgovine Nositelj koncesijskog odobrenja za plažni objekt mora dostaviti rješenje o minimalnim uvjetima pružanja usluga i prema njima raditi te snositi troškove čišćenja. Ugostiteljske štekate nije dozvoljeno izgraditi zidanjem ili nasipavanjem podloge kao što nije dozvoljeno ni ukopavanjem mijenjati zatečenu podlogu. Ugostiteljski štekat može biti izrađen samo na montažno-demontažni način od drvene konstrukcije.

**Članak 8.**

Kod obavljanja djelatnosti komercijalno-rekreacijskog sadržaja Nositelj koncesijskog odobrenja mora koristiti plažne rekvizite (suncobrani, ležaljke i sl.) koji su unificirani, bez reklamnog sadržaja, kvalitetni, u ispravnom stanju, primjerenog izgleda te ne smiju ugrožavati njihove korisnike, kao ni ostale korisnike plaže.

Količina plažnih rekvizita za iznajmljivanje i mikrolokacija određeni su Planom te izdanim koncesijskim odobrenjem.

Postavljeni rekviziti (ležaljke, suncobrani i sl.) ne smiju ometati korištenje plaže kao općeg dobra te se raspoređuju po plaži na način da se rekviziti jednog Nositelja koncesijskog odobrenja podjele na dvije grupe rekvizita između kojih mora ostati koridor za nesmetani pristup svim korisnicima plaže u duljini ležaljke, a svaka grupa rekvizita može sadržavati po dva reda ležaljki s ostavljenim koridorom za nesmetani pristup i boravak uz more svim korisnicima plaže između samih redova u duljini ležaljke te za prolaz između svake ležaljke u širini ležaljke.

Ležaljke moraju biti udaljene od 2 do 4 metra od mora, dok ležaljke jednog Nositelja koncesijskog odobrenja od ležaljki drugog Nositelja koncesijskog odobrenja moraju biti udaljene najmanje 10 metara.

**UVJETI ODRŽAVANJA**

**Članak 9.**

Na području pomorskog dobra za koje je izdano koncesijskoj odobrenje mora biti organizirano redovito održavanje čistoće.

Pod redovitim čišćenjem podrazumijeva se redovito uklanjanje svih otpadaka s morske obale, morske površine i morskog dna u obuhvatu koncesijskog odobrenja, a osobito metalnih, plastičnih i staklenih predmeta, kao i ostalog otpada.

Smeće i ostale otpatke treba redovito sakupljati u posude predviđene za tu vrstu otpada, te omogućiti odvoz i pražnjenje posuda za otpatke.

Zabranjeno je bacanje smeća ili opušaka u more i po obali te paljenje smeća na pomorskom dobru.

**SIGURNOST NA POMORSKOM DOBRU**

**Članak 10.**

U plažnom prostoru namijenjenom za kupače zabranjuje se:

* vezivanje plovila izvan organiziranih privezišta,
* postavljanje pontona bez odgovarajućih odobrenja i lokacijske dozvole,
* plovidba unutar područja pod koncesijskim odobrenjem, odnosno ograđenog dijela namijenjenog za kupače,
* upotreba jet ski-eva na udaljenosti manjoj od 300 m od obale, odnosno ograđenoga dijela namijenjenoga kupačima,

Iznimno od odredbi prethodnog stavka dozvoljava se:

* privremeno uplovljavanje čamaca na vesla (bez upotrebe motora) na udaljenosti manjoj od 50 m od obale plaže,
* upotreba plovila za sport i rekreaciju (bez upotrebe motora) na područjima za koja su utvrđeni uvjeti uređenja prostora te ispunjeni posebni uvjeti nadležne lučke kapetanije u smislu obilježavanja koridora za isplovljavanje i ostali uvjeti utvrđeni posebnim propisima.

**Članak 11.**

Na plažnim prostorima (šljunčanim, pješčanim, betonskim i sl.) zabranjuje se:

* promet svih motornih vozila, osim vozila posebne namjene,
* parkiranje, osim na uređenim parkiralištima,
* kampiranje i noćenje,
* upotreba svih vrsta sapuna i šampona te ostalih kemijskih sredstava na tuševima,
* paljenje vatre u bilo koje svrhe te upotreba roštilja i bilo koje vrste otvorenog plamena na plažama,
* nuđenje i prodaja proizvoda i usluga na području za koje je izdano koncesijsko odobrenje, bez koncesijskog odobrenje ili suprotno izdanom koncesijskom odobrenju,
* ispust u more ili u tlo fekalne kanalizacije iz ugostiteljskih objekata Nositelja koncesijskog odobrenja (svi plažni objekti moraju biti spojeni ili na sustav fekalne kanalizacije ili na nepropusnu septičku jamu ili više njih koje su izgrađene sukladno Zakonu o gradnji),
* ispust oborinske vode s prometnih i parkirnih površina ukoliko nisu kondicionirane s adekvatnim separatorom lakih ulja, masti i derivata nafte,
* kupanje životinja izuzev na plažama na kojima je to dozvoljeno, a koje su označene posebnim znakom.

**NADZOR**

**Članak 12.**

Inspekcijski nadzor nad provedbom ovog Pravilnika obavljaju inspektori pomorskog dobra ministarstva nadležnog za pomorsko dobro, inspektori nadležne lučke kapetanije i inspektori nadležne carinske službe, svaki u skladu sa svojim ovlastima.

Komunalno redarstvo Grada Makarske vrši nadzor nad provedbom ovog Pravilnika kao i izvršenje koncesijskih odobrenja, na način da o eventualnim nepravilnostima izvještavaju nadležnu inspekcijsku službu.

**ZAVRŠNE ODREDBE**

**Članak 13.**

Ovaj Pravilnik stupa na snagu osmog dana od dana objave u Glasniku Grada Makarske.

Klasa:342-01/18-01/1

Ur.broj: 2147/01-03/3-18-1

Makarska, \_\_\_\_\_\_\_\_\_\_\_\_ 2018.g.

Predsjednik Gradskog vijeća

Marko Ožić-Bebek, dr.med.

**O b r a z l o ž e nj e**

Odredbom članka 10. Zakona o pomorskom dobru i morskim lukama (Narodne novine broj, [158/03](http://www.zakon.hr/cms.htm?id=1040), [100/04](http://www.zakon.hr/cms.htm?id=1041), [141/06](http://www.zakon.hr/cms.htm?id=1043), [38/09](http://www.zakon.hr/cms.htm?id=1044), [123/11](http://www.zakon.hr/cms.htm?id=1042), [56/16](http://www.zakon.hr/cms.htm?id=16888)) propisano je da pomorskim dobrom upravlja, vodi brigu o zaštiti i odgovara Republika Hrvatska neposredno ili putem jedinica područne (regionalne) samouprave, odnosno jedinica lokalne samouprave u skladu s odredbom tog Zakona. Pod upravljanjem pomorskim dobrom podrazumijeva se održavanje, unapređenje, briga o zaštiti pomorskog dobra u općoj upotrebi, te posebna upotreba ili gospodarsko korištenje pomorskog dobra na temelju koncesije ili koncesijskog odobrenja. O dijelu pomorskog dobra u općoj upotrebi koje se nalazi na njenom području, vodi brigu o zaštiti i održava jedinica lokalne samouprave.

Kako je pomorsko dobro opće dobro od interesa za Republiku Hrvatsku i ima njezinu osobitu zaštitu, a zaštita javnog interesa i pomorskog dobra postala je bitno otežana, potrebno je donijeti predloženi Pravilnik kojim bi se propisali uvjeti korištenja pomorskog dobra, održavanja, sigurnosti i nadzor, na dijelovima pomorskog dobra (mikrolokacije za obavljanje djelatnosti na temelju koncesijskog odobrenja) koji su utvrđeni Planom upravljanja pomorskim dobrom na području Grada Makarske.

Dijelovi pomorskog dobra za koje je Splitsko-dalmatinska županija provela postupak i sklopila ugovor o koncesiji za gospodarsko korištenje, korištenje ili gradnju građevina i posebnu upotrebu pomorskog dobra regulirani su Pravilnikom o gospodarskom korištenju, korištenju ili gradnji građevina i posebnoj upotrebi pomorskog dobra na području Splitsko-dalmatinske županije ("Službeni glasnik Splitsko-dalmatinske županije", broj 110/17) kojim se propisuje minimalni sadržaj odluke i ugovora o koncesiji za gospodarsko korištenje, korištenje ili gradnju građevina i posebnu upotrebu pomorskog dobra na području Splitsko-dalmatinske županije, a u smislu uvjeta korištenja i održavanja pomorskog dobra, sigurnosti i održavanja reda na pomorskom dobru, upravljanja i uređenja morskih plaža te mjera osiguranja plaćanja i izvršenja ugovora o koncesiji.

Nacrt prijedloga Pravilnika o obavljanju djelatnosti na pomorskom dobru na temelju koncesijskog odobrenja na području Grada Makarske bio je na savjetovanju sa zainteresiranom javnošću, putem mrežnih stranica Grada Makarske (www.makarska.hr), u trajanju od 10 dana, odnosno od 09. ožujka 2018. godine do 19. ožujka 2018. godine te se na navedeni nacrt Pravilnika nije očitovao niti jedan dionik.

Slijedom navedenog, predlaže se Gradskom vijeću Grada Makarske usvajanje predloženog Pravilnika.

GRADONAČELNIK

Jure Brkan, dipl.oec.